CELEX: C2007/247/65
Language: ro
Date: 2007-10-20 00:00:00
Title: Cauza T-329/07: Acțiune introdusă la 3 septembrie 2007 — UPS Europe și UPS Deutschland/Comisia Comunităților Europene

20.10.2007   
            
            
               RO
            
            
               Jurnalul Oficial al Uniunii Europene
            
            
               C 247/39
            
         Acțiune introdusă la 3 septembrie 2007 — UPS Europe și UPS Deutschland/Comisia Comunităților Europene
   (Cauza T-329/07)
   (2007/C 247/65)
   Limba de procedură: engleza
   Părțile
   
      Reclamante: UPS Europe NV/SA (Bruxelles, Belgia) și UPS Deutschland Inc. & Co. OHG (Neuss, Germania) (reprezentanți: T. Ottervanger și E. Henny, lawyers)
   
      Pârâtă: Comisia Comunităților Europene
   Concluziile reclamantelor
   
               —
            
            
               constatarea faptului că, în conformitate cu articolul 232 CE, Comisia nu a acționat, neprecizându-și poziția cu privire la plângerea reclamantelor depusă la Comisie la 11 mai 2004;
            
         
               —
            
            
               obligarea Comisiei la plata cheltuielilor de judecată efectuate de reclamante în cadrul procesului.
            
         Motivele și principalele argumente
   Reclamantele pretind că nu a acționat Comisia, neprecizându-și poziția, după ce a fost invitată să procedeze astfel, conform articolului 232 CE, cu privire la plângerea reclamantelor depusă la Comisie la 11 mai 2004, referitoare la ajutorul de stat nelegal, pretins acordat în favoarea Deutsche Post de către Germania între altele sub formă de garanții de stat, de contribuții la fondul de pensii al Deutsche Post și exceptarea de la o serie de obligații statutare.
   În susținerea cererii lor, reclamantele arată că exista obligativitatea Comisiei de a analiza în mod diligent și imparțial plângerea primită, în special având în vedere competența exclusivă a Comisiei de a aprecia compatibilitatea măsurilor de ajutor de stat cu piața comună.
   Reclamantele susțin în continuare că articolul 232 CE trebuie interpretat în sensul că acordă persoanelor fizice sau întreprinderilor dreptul de a formula o acțiune în constatarea abținerii de a acționa împotriva unei instituții, pentru neadoptarea măsurilor care i-ar fi vizat direct și individual, deși aceștia nu sunt potențialii destinatari ai acestor măsuri.
   În sfârșit, reclamantele susțin că măsurile pe care nu le-a adoptat Comisia pot fi considerate ca vizându-i direct și individual, în calitate de întreprinderi concurente ale Deutsche Post.